Det ser skidt ud for Vendsyssel Teater, der er lukningstruet.

Krisen kradser hos Vendsyssel Teater. På grund af manglende gæster forventer kulturinstitutionen, at der i år vil være et underskud på knap fire millioner kroner. Det er især genåbningen efter coronakrisen, hvor niveauet fra tidligere aldrig er kommet tilbage. - I lighed med teatre rundt omkring i landet mangler vi gæster til teatret, siger Ole Peter Christensen, der er bestyrelsesmedlem i Vendsyssel Teater. Beder kommunen om hjælp Teatret, der oprinder fra 1984, får økonomisk støtte fra både Hjørring- og Frederikshavn Kommune. Og hvis teatret skal reddes er det hos dem, at hjælpen skal findes. Ellers kan der ikke udbetales lønninger og andre udgifter. - Det står så alvorligt til, at hvis vi ikke får tilskud fra kommunen, så kan vi ikke overleve, siger Ole Peter Christensen. Hos Hjørring Kommune er borgmesteren negativt overrasket over situationen hos teatret. - Det kommer bag på mig og på os, at der tilsyneladende er så massive problemer med økonomien, siger borgmester Søren Smalbro fra Venstre. Ifølge Søren Smalbro kan regningen blive endnu dyrere, hvis teatret lukker, fremfor hvis man er med til at redde stedet. - Worst case hvis man forestiller sig, at man kunne lukke det. Så er der fonde, der nok vil have deres penge tilbage, og så er det nogle helt andre penge end de fire millioner, vi snakker om nu. Det har jeg svært ved at forestille mig, siger borgmesteren. Selvom det er røde tal, som teatret præsenterer i år, så er succesen fra tidligere år med til at retfærdiggøre en stor redningsaktion ifølge dem selv. - Vi synes, det har været så stor en succes med teatret lige indtil corona kom, og så kan vi ikke tro på andet end, at politikerne vil hjælpe os den her gang, siger Ole Peter Christensen. VIDEO: Se det fulde indslag om Vendsyssel Teaters økonomiske problemer.